ตลาดหุ้นเอเชียเปิดผันผวน นลท.วิตก “โควิด-19” ลุกลามยุโรป-สหรัฐฯ
ตลาดหุ้นเอเชียเปิดผันผวน นลท.วิตก “โควิด-19” ลุกลามยุโรป-สหรัฐฯ
ตลาดหุ้นเอเชียเปิดผันผวน นลท.วิตก “โควิด-19” ลุกลามยุโรป-สหรัฐฯ
27 ก.พ. 2563

ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบวกและลบเช้านี้ ขณะที่นักลงทุนยังคงวิตกกังวลเกี่ยวกับการแพร่ระบาดของไวรัสโคโรนาสายพันธุ์ใหม่ (โควิด-19) ซึ่งขณะนี้ลุกลามออกไปยังยุโรปและสหรัฐ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,255.83 จุด ลดลง 170.36 จุด, -0.76%
ดัชนี SSE Composite ตลาดหุ้นจีนเปิดวันนี้ที่ 2,992.49 จุด เพิ่มขึ้น 4.56 จุด, +0.15%
 ดัชนี HSI ตลาดหุ้นฮ่องกงเปิดวันนี้ที่ 26,529.17 จุด ลดลง 167.32 จุด, -0.63%
ดัชนี TAIEX ตลาดหุ้นไต้หวันเปิดวันนี้ที่ 11,436.96 จุด เพิ่มขึ้น 3.34 จุด, +0.03%
ดัชนี KOSPI ตลาดหุ้นเกาหลีใต้เปิดวันนี้ที่ 2,073.87 จุด ลดลง 2.90 จุด, -0.14%
ดัชนี FTSE STI ตลาดหุ้นสิงคโปร์เปิดวันนี้ที่ 3,110.23 จุด ลดลง 7.29 จุด, -0.23%
ดัชนี FBMKLCI ตลาดหุ้นมาเลเซียเปิดวันนี้ที่ 1,496.73 จุด เพิ่มขึ้น 1.54 จุด, +0.10%
ดัชนี PSE Composite ตลาดหุ้นฟิลิปปินส์เปิดวันนี้ที่ 6,890.02 จุด ลดลง 19.82 จุด, -0.29%
นายปีเตอร์ มาร์คส ผู้อำนวยการศูนย์การประเมินและวิจัยด้านชีวภาพของ FDA ได้ออกมาเตือนว่า การแพร่ระบาดของไวรัสโควิด-19 ซึ่งมีต้นตอมาจากประเทศจีนนั้น มีแนวโน้มที่จะแพร่กระจายไปทั่วโลก
“ตามที่ท่านได้ยินคำเตือนจากศูนย์ควบคุมและป้องกันโรคสหรัฐ (CDC) ว่าให้เราเตรียมรับมือกับแพร่ระบาดขั้นร้ายแรงของไวรัสโควิด-19 มุมมองของเราก็คือว่า ภัยคุกคามที่เกิดจากไวรัสโควิด-19 ในขณะนี้อยู่ในระดับที่สูงมาก ทั้งในระดับโลกและภายในสหรัฐเอง” นายมาร์คสเปิดเผยกับผู้สื่อข่าว
ทั้งนี้ คณะกรรมการสุขภาพแห่งชาติของจีน (NHC) แถลงวันนี้ว่า ณ วันพุธที่ 26 ก.พ. มีผู้เสียชีวิตจากโรคปอดอักเสบที่เกิดจากการติดเชื้อไวรัสโคโรนาสายพันธุ์ใหม่ (โควิด-19) ในจีน เพิ่มขึ้นอีก 29 ราย ส่งผลให้ยอดรวมผู้เสียชีวิตทั่วประเทศจีน 2,744 ราย
ส่วนจำนวนผู้ติดเชื้อทั่วประเทศ เพิ่มขึ้นอีก 433 ราย ส่งผลให้ยอดรวมผู้ติดเชื้อทั่วประเทศ เพิ่มขึ้นเป็น 78,497 ราย